Document ID: 32014R1067

REGOLAMENT TA' IMPLIMENTAZZJONI TAL-KUMMISSJONI (UE) Nru 1067/2014
tat-3 ta' Ottubru 2014
li jistabbilixxi l-forma u l-kontenut tal-informazzjoni dwar il-kontabilità li għandha tiġi sottomessa lill-Kummissjoni għall-fini tal-approvazzjoni tal-kontijiet tal-FAEG u tal-FAEŻR kif ukoll għall-finijiet ta' monitoraġġ u tbassir
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (1), u partikolarment l-Artikolu 104 tiegħu,
Billi:
(1)
L-Artikolu 8(1) tar-Regolament tal-Kummissjoni (KE) Nru 885/2006 (2) jipprovdi li l-forma u l-kontenut tal-informazzjoni dwar il-kontabilità msemmija fl-Artikolu 7(1)(c) ta' dak ir-Regolament u l-mod kif għandha tiġi sottomessa lill-Kummissjoni għandhom jiġu stabbiliti.
(2)
Il-forma u l-kontenut tal-informazzjoni dwar il-kontabilità li trid tiġi sottomessa lill-Kummissjoni għall-fini tal-approvazzjoni tal-kontijiet tal-Fond Agrikolu Ewropew ta' Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR) kif ukoll għall-finijiet ta' monitoraġġ u tbassir, attwalment huma stipulati fir-Regolament ta' Implimentazzjoni tal-Kummissjoni (UE) Nru 991/2013 (3).
(3)
L-Annessi tar-Regolament ta' Implimentazzjoni (UE) Nru 991/2013 ma jistgħux jintużaw għall-finijiet maħsuba tagħhom fis-sena finanzjarja 2015. Għalhekk, ir-Regolament ta' Implimentazzjoni (UE) Nru 991/2013 għandu jitħassar u jiġi sostitwit b'regolament ġdid li jistabbilixxi l-forma u l-kontenut tal-informazzjoni dwar il-kontabilità għal dik is-sena finanzjarja.
(4)
Il-miżuri pprovduti f'dan ir-Regolament huma skont l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Il-forma u l-kontenut tal-informazzjoni dwar il-kontabilità msemmija fl-Artikolu 7(1)(c) tar-Regolament (KE) Nru 885/2006 u l-mod kif għandha tiġi sottomessa lill-Kummissjoni għandhom ikunu kif stipulat fl-Annessi I (it-Tabella X), II (l-Ispeċifikazzjonijiet tekniċi għat-trasferiment tal-fajls tal-kompjuter dwar in-nefqa tal-FAEG u l-FAEŻR), III (id-Dokument informali) u IV (l-Istruttura tal-kodiċijiet tal-baġit tal-FAEŻR [F109]) ta' dan ir-Regolament.
Artikolu 2
Ir-Regolament ta' Implimentazzjoni (UE) Nru 991/2013 jitħassar b'effett mis-16 ta' Ottubru 2014.
Artikolu 3
Dan ir-Regolament jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mis-16 ta' Ottubru 2014.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta' Ottubru 2014.

Labels: 4
2
19
6
15